Kaisantunneli

Kaisantunneli (ruots. Kajsatunneln) on pyöräliikenteen ja jalankulun tunneli Helsingin Kluuvissa. Se alittaa Helsingin päärautatieaseman Töölönlahdenkadun ja Kaisaniemen puiston välillä. Noin 220 metriä pitkässä ja 8 metriä leveässä tunnelissa on 4 metriä leveä pyöräilykaista sekä 3,5 metrin levyinen jalankulkukaista. Tunneli on rakennettu Elielinaukiolle johtavan päärautatieaseman kävelytunnelin pohjoispuolelle, ja tunneleiden välille on rakennettu myös yhdyskäytävä. Tunnelilta on suora yhteys Baanalle, Ruoholahden suuntaan johtavalle pyörätielle. Kaisantunneli avattiin liikenteelle 4. toukokuuta 2024. Kaisantunneli sujuvoittaa keskustan poikittaissuuntaista pyöräliikennettä, ja samalla se vähentää jalankulkijoiden ja pyöräilijöiden määrää Kaivokadulla ja Elielinaukiolla, missä pyöräliikenteen on katsottu aiheuttavan vaaratilanteita ja jopa onnettomuuksia. Tunnelin on myös sanottu ennakoivan tulevina vuosikymmeninä kasvavia itä–länsi-suunnan suuria pyöräilyvirtoja. Samalla tunneli helpottaa kulkua asemalaitureille. Tunnelin kautta arvioitiin suunnitteluvaiheessa kulkevan parhaimmillaan 10 000 pyöräilijää vuorokaudessa. Suurimmillaan jalankulkijoiden ja pyöräilijöiden yhteenlaskettu määrä voisi olla vuorokaudessa 20 000. Rakentaminen Hankkeen rakennettavuusselvitys käynnistyi vuonna 2010, ja valmistelevat työt aloitettiin aseman ympäristössä elokuussa 2020. Lopulliset rakennustyöt alkoivat tammikuussa 2021 ja louhintatyöt toukokuussa. Urakoitsijana toimi Destia. Hankkeen kustannusarvioksi vuonna 2019 ilmoitettiin 23 miljoonaa euroa, mutta summaan ei laskettu mukaan 4,5 miljoonan euron pyöräparkkia. Pyöräparkki ja kohonneet maarakennuskustannukset nostivat kustannukset lopulta noin 33 miljoonaan euroon. Tunneli rakennettiin avoleikkauksena, joka sai lopuksi päälleen katon. Louhinta suoritettiin pää­sääntöisesti räjäyttämällä, mutta tarvittaessa tehtiin myös railoporauksia. Työt etenivät vuorotellen ratapihan länsi- ja itäreunoilla, jotta louhimisesta olisi ollut mahdollisimman vähän haittaa junaliikennöinnille. Kiskoille on asennettu liikennöintiä varten useita rata-apusiltoja. Työtä kutsuttiin yhdeksi Helsingin vaikeimmista rakennuskohteista. Alun perin tunneli oli tarkoitus avata syksyllä 2023, mutta kesällä 2022 tiedotettiin valmistumisen viivästymisestä helmikuuhun 2024. Työtä pitkittivät maan alta paljastuneet kaapelit sekä vanhat rakenteet, kuten puupaalut. Tammikuussa 2024 ilmoitettiin, että valmistuminen lykkääntyy huhtikuuhun 2024. Päivittäin työmaalla työskenteli noin 40 henkilöä. Pelkästään liikenteen ohjaamiseen ja alueella liikkuvien opastamiseen ruuhkaisessa rautatieaseman ympäristössä tarvittiin joka päivä kymmenkunta työntekijää. Tunnelin yhteyteen rakennettiin 900 polkupyörän pysäköintialue. ”Pyörätalliksi” kutsuttu lukittu alue on käytössä HSL:n matkakortilla. Suunnitteluvaiheen siltavaihtoehto Asemanseudun pyöräliikenteen kehitysehdotuksiin kuului aiemmin ratapihan ylittävä 275 metriä pitkä silta Kaisaniemen puistosta Kansalaistorille. Vuonna 2018 esiteltyyn siltavaihtoehtoon haettiin inspiraatiota tanskalaisesta 220 metriä pitkästä Cykelslangen-pyöräilysillasta. Toinen ehdotuksista oli Harmonia-niminen teräsrakenteinen vinoköysisilta, ja kolmannessa vaihtoehdossa ”bumeranginmuotoinen” silta olisi johtanut Kaisaniemestä Oodi-kirjaston pohjoispuolelle. Sillan arvioidut kustannukset olivat 11–15 miljoonaa euroa. Siltojen heikkouksiksi nimettiin kuitenkin haastavat talviolosuhteet ja niiden mukanaan tuomat ylläpitokustannukset sekä pyöräilymatkan sujuvuuden katkeaminen poikkeuksellisen jyrkkiin ja työläiksi katsottuihin nousuihin. Kaupunki­ympäristö­lautakunta katsoi lopulta tunnelin sopivammaksi vaihtoehdoksi ja teki päätöksen sen puolesta syksyllä 2018. Tunnelivaihtoehto hyväksyttiin kaupunginvaltuustossa tammikuussa 2019. Avajaiset Kaisantunneli avattiin liikenteelle juhlallisin menoin 4. toukokuuta 2024 klo 13. Avajaisseremonian juonsi Mikko Peltola ja puhujien joukossa oli pormestari Juhana Vartiainen, joka myös pyöräili tunneliin ensimmäisten joukossa. Liikennemäärät Kaisantunnelin pyörä- ja kävelijämääriä on seurattu Forum Virium Helsinkin toteuttaman pilotin avulla. Kesä-elokuussa 2024 tunnelin läpi kulki keskimäärin 3 700 pyöräilijää arkivuorokaudessa (maanantaista torstaihin), mikä teki tunnelista Helsingin neljänneksi vilkkaimman pyöräliikenteen laskentapisteen Lauttasaaren sillan (5 600), Hesperian puiston (4 100) ja Kulosaaren sillan (4 000) jälkeen. Ennen tunnelin avaamista arvioitiin, että tunnelin kautta kulkisi parhaimmillaan 10 000 pyöräilijää vuorokaudessa. Kaisantunnelin avaaminen vähensi Kaivokadun pyöräliikennettä 41 prosenttia, kun merkittävä osa Kaivokadun pyöräilijöistä siirtyi kulkemaan tunnelin kautta. Kaivokatu oli vuonna 2024 ainoa Helsingin automaattinen pyörälaskentapiste, jossa pyörämäärät vähenivät edellisvuodesta. Pyöräparkki Kaisantunnelin yhteyteen rakennettu pyörätalli avattiin 1. heinäkuuta 2024. Kaupunkiliikenne Oy:n hallinnoimasta tallista löytyy runkolukituksen mahdollistavia pysäköintipaikkoja erilaisille polkupyörätyypeille, pyöränpesu- ja huoltopisteet sekä lukittavia säilytyslokeroita. Pyörää saa säilyttää parkissa 10 vuorokautta, jonka jälkeen pysäköinninvalvonta siirtää sen kaupungin varikolle. Parkissa toimii yksityinen pyörähuoltoyritys Helsingin Pyörähuolto. Pilottivaiheessa käyttäjät voivat ladata sähköpyöriensä akkuja parkissa maksutta omalla laturillaan. Kesäkuussa 2025 pyörätallin kulunvalvontaa tiukennettiin. Aiemmin talliin pääsi näyttämällä mitä tahansa HSL-korttia lukijalle ovella, mutta 10. kesäkuuta 2025 alkaen käyttö edellyttää rekisteröitymistä HSL:n pyöräpysäköintipalveluun vahvalla tunnistautumisella. Rekisteröitynyt käyttäjä pääsee talliin HSL-kortilla ja PIN-koodilla tai Android-puhelimella Google Walletiin lisättävällä tunnisteella. Palvelu on maksuton eikä edellytä voimassa olevaa HSL-lippua. Pyöräparkissa kiellettiin marraskuussa 2025 sähkömopojen, sähköskoottereiden ja muiden vastaavien sähkökäyttöisten liikkumisvälineiden pysäköinti ja säilytys. Kiellolla tavoiteltiin erityisesti Wolt-kuljettajien saamista pois pyöräparkista, mutta kieltoa perusteltiin ”ennakoivalla turvallisuustoimenpiteellä”. Kielto ei koske sähköpolkupyöriä tai sähköavusteisia tavarapyöriä. Kuvia Katso myös Asematunneli Lähteet Aiheesta muualla Kuvia tai muita tiedostoja aiheesta Kaisantunneli Wikimedia Commonsissa